Nege vas by UKZN se Westville-kampus‘n Betoger word in hegtenis geneem op die Westville-kampus. Foto: Giordano Stolley/ANA Sewe van die nege verdagtes, wat Dinsdag by die Universiteit van KwaZulu-Natal se Westville-kampus in hegtenis geneem is, is nie studente nie. Dit is volgens Lesiba Seshoka, woordvoerder van die universiteit. Betogings by die Westville-kampus het Dinsdag voortgegaan en die polisie het traangas, skokgranate en rubberkoeëls gebruik om die betogers uiteen te probeer jaag. Motors is nie op die kampus toegelaat nie en deur veiligheidsbeamptes voorgekeer. Een betoger, wat ŉ asblikdeksel as skild gebruik het, het geskree: “Sê vir die visekanselier om die kampus te sluit of ons sal dit self doen.” Die betogers het ook vir joernaliste gesê om pad te gee terwyl klippe en bottels na die polisiebeamptes gegooi is. Twee Njalas het later by die Oval-koshuis opgedaag en lede van die nasionale intervensie-eenheid het die koshuise binnegestorm en die betogers in hegtenis geneem. Volgens Seshoka het die polisie ook twee bottels vol petrol in die koshuise gevind. Volgens Seshoka was daar geen berigte van onrus op die universiteit se ander kampusse nie.